היסטוריה של רכבת ישראל
בתרבות > אוצר מילים ארכאי

בעקבות התפתחות התחבורה המסילתית נולד הצורך בשפה העברית לטבוע מונחים חדשים.
להלן מקבץ 'מונחי רכבת' בעברית ארכאית, על פי העיתונות העברית משלהי המאה ה-19 ומראשית המאה ה-20.
רכבת
מסילת ברזל - "ובלבד שלא ירדו ממסלת הברזל או מן האניה על האדמה הקדושה האונגרית.", קול מחזיקי הדת, 08-03-1901
מרכבת ברזל - "מה זאת? צעק, ויור באצבעו אל מרכבת ברזל גדולה שעופפת מעל לעצי תמרים, ובעד חלונותיה נשקפו היושבים בה." דבר, 31-10-1933
מרכבת קיטור - "ויבקש כי יכינו בשבילו מסע מיוחד [...] לכן הכינו למענו מרכבת קיטור." היום, 04-09-1886
עגלת קיטור - "וכמו עגלת קיטור, תשרוק תריע לפני מקום תחנותה טרם תגיע, להודיע לנוסעים, כי פה יעמדו." המגיד, 15-09-1875
מסע קיטור - "מסע קיטור אשר הוביל מאה ותשעים בני צבא מסאלוניק לאיסקייופ, נטה מהמסילה ויהפכו שלש עגלות ויהרגו שלשה מהנוסעים." חבצלת, 20-11-1896
קטר
עגלת מכונה - "אחז בידו האחת באחת העגלות ויהי תלוי באוויר ובידו השנית פתח את השלשלאות המחברות את העגלות לעגלות המכונה." הצבי, 03-05-1889
מכונת קיטור - "קול שופרה של ההשכלה, הוא קול צפירת מכונת הקיטור. מסלת הברזל מיפו לירושלם נפתחה." הצבי, 15-09-1893
קיטור - אמנם כן, בא הקטור. ביום הראשון בשבוע הזה באה מכונת הקטור על מסלת הברזל עד עיר דוד ושלמה.", הצפירה, 18-09-1892
קרון רכבת
עגלת מסילת ברזל - "שם השמיע הפעמון והודיע העת לצעוד על עגלת מסלת הברזל [...] וכארי התנשא לעלות העגלה.", חבצלת, 10-10-1872
עגלת רכבת - "נתקבלו ידיעות שבכל יום תסע עם הרכבת עגלת רכבת מיוחדת אשר תוביל את החבילות הקטנות.", דואר היום, 20-03-1921
עגלה - "אחת חברות מסילות הברזל נשפטה בימים האלה לשלם לנער בן י"א שנה אשר אבד אחת מרגליו בעבור עליו עגלה מעגלות המסילה הזאת.", חבצלת, 09-03-1900
מרכבה - "בנסוע המרכבות על מסלת הברזל בדרך ווארשא-פעטרסבורג, קפצו ויתְּרו המרכבות ממטילי הברזל...", הכרמל, 23-05-1862
מרכבת הכבודה - "אחת המרכבות היא מרכבת הכבודה (באגאז) ושתים ההולכות אחריה מהקלאס השלישי.", הכרמל, 23-05-1862
מסילת ברזל, פסי רכבת
נתיבי ברזל - "חברת הטרמואי החליטה לפתח נתיבי ברזל חדשים בעיר, על פי אשר דרשה מהם פקודת הבלדיה.", הצבי, 01-12-1899
מטילי ברזל - "תקיעה! תקיעה! תקיעה! וכדורי אש ומשאת עשן ורעש אפן על מטילי ברזל, וקול צפירה, וקול תרועת העם... הקטור בא! הקטור בא!", הצפירה, 18-09-1892
שביל ברזל - "בראשית ימי הבציר הבא יבנו שביל ברזל בסיביר התיכונה עד אירקוטסק אשר על ידי תחוברנה המסלות.", המליץ, 27-01-1898
מטילי מסילה - "קרה אסון: ערבי ילד בן עשר שנים ישן על מטילי מסלת הברזל ותעבור עליו הרכבת ותרמסהו בין האופנים לחתיכות.", השקפה, 24-07-1908
מוטות - "קרה מקרה אסון במסה"ב בין התחניות באראמלא וסמאראדינא, כי סר מסע משאות ואורחים מן המוטות, תשע מרכבות נפצו.", הצפירה, 04-06-1903
נהג קטר
מנהל מכונה - "להיהודים הנושאים משרת מנהל מכונה במסלת הברזל יש הרשות לשבת בכל רחבי הממלכה.", הצפירה, 20-11-1904
מיכאניק - "משרת מנהל מכונה במסלת הברזל על פי מדרגתה נכללת במושג מיכאניק." הצפירה, 20-11-1904
העושה במכונה - "בשתי שעות אחרי הצהרים שבה להתחנה המכונה אשר נתקה מהעגלות. גם העושה במכונה וגם המנהיג בעגלות היו חיים וקימים.", הצבי, 17-05-1889
מנהיג הקיטור - "ויהי כעמוד המכונה, ותצא מרת אאודה מהתחנה ותגש למנהיג הקטור ותשאל: הפליג תפליגו מפה מהרה? ויען המנהיג: לא אוכל לאחר עוד את מהלך הקטור, כבר אחרנו שלש שעות." הצבי, 17-05-1889
כרטיסן
קונדוקטור - "בטורקיה העליב קונדוקטור אנטישמי אחד של מרכבת הטראם את אחת היהודיות הנוסעות באופן גס מאד.", הזמן, 25-03-1910
המנהיג בעגלות - "בשתי שעות אחרי הצהרים שבה להתחנה המכונה אשר נתקה מהעגלות. גם העושה במכונה וגם המנהיג בעגלות היו חיים וקימים.", הצבי, 17-05-1889 (מתוך תרגום של אליעזר בן-יהודה לספר "מסביב לעולם בשמונים יום").